CELEX: C2005/082/62
Language: el
Date: 2005-04-02 00:00:00
Title: Υπόθεση T-16/05: Προσφυγή της Viasat Broadcasting UK Ltd κατά της Επιτροπής των Ευρωπαϊκών Κοινοτήτων που ασκήθηκε στις 20 Ιανουαρίου 2005

2.4.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 82/33
            
         Προσφυγή της Viasat Broadcasting UK Ltd κατά της Επιτροπής των Ευρωπαϊκών Κοινοτήτων που ασκήθηκε στις 20 Ιανουαρίου 2005
   (Υπόθεση T-16/05)
   (2005/C 82/62)
   Γλώσσα διαδικασίας: η δανική
   Η Viasat Broadcasting UK Ltd, West Drayton (Ηνωμένο Βασίλειο), εκπροσωπούμενη από τον δικηγόρο Simon Evers Hjelmborg, άσκησε ενώπιον του Πρωτοδικείου των Ευρωπαϊκών Κοινοτήτων στις 20 Ιανουαρίου 2005 προσφυγή κατά της Επιτροπής των Ευρωπαϊκών Κοινοτήτων.
   Η προσφεύγουσα ζητεί από το Πρωτοδικείο:
   
               1.
            
            
               Να ακυρώσει το Σημείο 55 της αποφάσεως της Επιτροπής, της 6ης Οκτωβρίου 2004, στην αφορώσα κρατική ενίσχυση υπόθεση N 313/2004 – Δανία (C(2004)3632 τελ.) περί ανακεφαλαιοποιήσεως της TV 2/DANMARK A/S.
            
         
               2.
            
            
               Να καταδικάσει την καθής στα δικαστικά πρόσθετα έξοδα.
            
         Λόγοι προσφυγής και κύρια επιχειρήματα
   Η προσβαλλόμενη απόφαση αφορά ένα σχέδιο ανακεφαλαιοποιήσεως της κατεχόμενης από το δημόσιο τηλεοπτικής εταιρίας κοινής ωφελείας TV2/DANMARK A/S. Η ανακεφαλαιοποίηση, η οποία περιλαμβάνει εισροή κεφαλαίου από το δανικό δημόσιο και μετατροπή χρεών σε ίδια κεφάλαια, διαπιστώθηκε ότι ήταν αναγκαία συνεπεία της αποφάσεως της Επιτροπής της 19ης Μαΐου 2004 (1), με την οποία η Επιτροπή υποχρέωσε τη Δανία να ζητήσει από την TV2/DANMARK A/S την επιστροφή παρανόμως χορηγηθείσας κρατικής ενισχύσεως, πράγμα που ωστόσο θα έχει ως αποτέλεσμα εκ των πραγμάτων πτώχευση της εταιρίας.
   Από την προσβαλλόμενη απόφαση της Επιτροπής προκύπτει ότι η Επιτροπή δεν μπορούσε να αποκλείσει ότι η μελετώμενη ανακεφαλαιοποίηση της TV2 περιείχε στοιχεία κρατικής ενισχύσεως κατά την έννοια του άρθρου 87, παράγραφος 1, ΕΚ. Εντούτοις, στο σημείο 55 της προσβαλλόμενης αποφάσεως η Επιτροπή διαπίστωσε ότι οποιοδήποτε στοιχείο κρατικής ενισχύσεως, που μπορούσε να συνδέεται με τη μελετώμενη ανακεφαλαιοποίηση της TV2, συμβιβάζεται με την κοινή αγορά κατ' εφαρμογήν του άρθρου 86, παράγραφος 2, ΕΚ.
   Η προσφεύγουσα προβάλλει προς στήριξη του αιτήματός της ότι η Επιτροπή, μη διαπιστώνοντας ότι η ανακεφαλαιοποίηση είναι ασυμβίβαστη προς το άρθρο 87, παράγραφος 1, ΕΚ, υπέπεσε σε νομικό σφάλμα. Ο ισχυρισμός αυτός στηρίζεται, μεταξύ άλλων, στα εξής:
   
               —
            
            
               Η αιτία για την οποία επιδιώκεται η ανακεφαλαιοποίηση της TV2/DANMARK A/S είναι μια απαίτηση επιστροφής παράνομης κρατικής ενισχύσεως, γι αυτόν δε τον λόγο η άδεια χορηγήσεως νέας ενισχύσεως (η ανακεφαλαιοποίηση) θα είχε ως συνέπεια να χάσουν την αυτοτελή τους σημασία το άρθρο 87, παράγραφος 1, ΕΚ και η απόφαση της Επιτροπής της 19ης Μαΐου.
            
         
               —
            
            
               Μια ανακεφαλαιοποίηση, όπου τα ίδια κεφάλαια επαυξάνονται μέχρι το μέγιστο όριο της διαρθρώσεως του κεφαλαίου, δεν μπορεί να θεωρηθεί ότι συνάδει προς την αρχή του επενδυτή υπό συνθήκες οικονομίας αγοράς.
            
         
               —
            
            
               Η TV 2/DANMARK A/S πραγματοποίησε το 2003 κέρδη χωρίς κρατική ενίσχυση, πράγμα που αποτελεί ένδειξη για το ότι η εταιρία είναι σε θέση να αυξήσει μόνη της τα επιθυμητά ίδια κεφάλαια.
            
         
               —
            
            
               Διάρθρωση κεφαλαίου στο μέγιστο όριο, τέλος, δεν είναι αναγκαία για να μπορεί η TV 2/DANMARK A/S να εκπληρώσει τις υποχρεώσεις της κοινής ωφελείας.
            
         Η προσφεύγουσα προβάλλει επί πλέον ότι η Επιτροπή, διαπιστώνοντας ότι οποιοδήποτε στοιχείο κρατικής ενισχύσεως, που μπορούσε να συδέεται με τη μελετώμενη ανακεφαλαιοποίηση συμβιβάζεται με την κοινή αγορά κατ' εφαρμογήν του άρθρου 86, παράγραφος 2, ΕΚ, υπέπεσε σε νομικό σφάλμα. Ο ισχυρισμός αυτός στηρίζεται, μεταξύ άλλων, στα εξής:
   
               —
            
            
               Το πεδίο εφαρμογής του άρθρου 86, παράγραφος 2, ΕΚ περιορίζεται στην αντιστάθμιση των καθαρών εξόδων που συνδέονται με την παροχή υπηρεσιών γενικού οικονομικού συμφέροντος (public service), γι αυτόν δε τον λόγο η εν λόγω διάταξη δεν περιλαμβάνει κρατικές επενδύσεις σε εταιρίες που πρέπει να παρέχουν αυτές τις υπηρεσίες.
            
         
               —
            
            
               Η επένδυση του δανικού δημοσίου στην TV 2/DANMARK A/S (η ανακεφαλαιοποίηση) δεν αποτελεί αντιστάθμιση για τις αγοραζόμενες υπηρεσίες κοινής ωφελείας και, επομένως, δεν αποτελεί αντιστάθμιση για τα καθαρά πρόσθετα έξοδα που προκύπτουν από τις υποχρεώσεις κοινής ωφελείας.
            
         
               —
            
            
               Η TV 2/DANMARK A/S δεν φαίνεται να έχει καθαρά πρόσθετα έξοδα που συνδέονται με τις υποχρεώσεις κοινής ωφελείας.
            
         
               —
            
            
               Η Επιτροπή δεν εγκύπτει στον ορισμό της κοινής ωφελείας και, επομένως, αποδέχεται κατ' αυτόν τον τρόπο έναν υπερβολικά ευρύ ορισμό της, σύμφωνα με τον οποίο το σύνολο της δέσμης προγραμμάτων της TV 2/DANMARK A/S συνιστά κοινή ωφέλεια, πράγμα που έχει ως συνέπεια ότι το βάσει του άρθρου 86, παράγραφος 2, ΕΚ κριτήριο της αναλογικότητας καθίσταται στην πραγματικότητα κενό περιεχομένου.
            
         
               —
            
            
               Το άρθρο 86, παράγραφος 2, ΕΚ, τέλος, δεν μπορεί να απαλλάσσει κρατικές ενισχύσεις που χορηγούνται προκειμένου κρατικές εταιρίες να καθίστανται ελκυστικότερες σε συνάρτηση με την πώλησή τους από το κράτος.
            
         Επί πλέον, προβάλλεται ότι η Επιτροπή μπορούσε να προβεί στην αξιολόγηση της μελετώμενης ανακεφαλαιοποιήσεως μόνο σύμφωνα με το άρθρο 87, παράγραφος 2, ΕΚ και το άρθρο 87, παράγραφος 3, ΕΚ, ιδίως δε το άρθρο 87, παράγραφος 3, στοιχείο γ', ΕΚ, και τις κοινοτικές κατευθυντήριες γραμμές όσον αφορά τις κρατικές ενισχύσεις για τη διάσωση και την αναδιάρθρωση προβληματικών επιχειρήσεων (2), καθώς και ότι η μελετώμενη ανακεφαλαιοποίηση δεν πληροί τις προϋποθέσεις απαλλαγής κατ' εφαρμογήν αυτών των διατάξεων.
   
      (1)  Απόφαση C(2004)1814 τελ. της Επιτροπής, της 19ης Μαΐου 2004, στην υπόθεση C 2/2003 (πρώην NN 22/2002) για τα μέτρα που έλαβε η Δανία υπέρ της TV2/DANMARK
   
      (2)  Ανακοίνωση της Επιτροπής, ΕΕ C 244 της 1ης Οκτωβρίου 2004, σ. 2.